FI Euroopan unionin virallinen lehti L 151/1

KOMISSION ASETUS (EU) 2017/978,

annettu 9 päivänä kesäkuuta 2017,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse seuraavien aineiden jäämien enimmäismääristä tietyissä tuotteissa tai niiden pinnalla: fluopyrami; heksakloorisykloheksaani (HCH), alfa-isomeeri; heksakloorisykloheksaani (HCH), beta-isomeeri; heksakloorisykloheksaani (HCH), isomeerien summa, ei kuitenkaan gamma-isomeeri; lindaani (heksakloorisykloheksaani (HCH), gamma-isomeeri); nikotiini ja profenofossi

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 18 artiklan 1 kohdan b alakohdan ja 49 artiklan 2 kohdan,

sekä katsoo seuraavaa:

(1) Fluopyramin ja nikotiinin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Seuraavien osalta jäämien enimmäismäärät vahvistettiin mainitun asetuksen liitteessä II sekä liitteessä III olevassa B osassa: profenofossi; heksakloorisykloheksaani (HCH), alfa-isomeeri; heksakloorisykloheksaani (HCH), beta-isomeeri; heksakloorisykloheksaani (HCH), isomeerien summa, ei kuitenkaan gamma-isomeeri, ja lindaani (heksakloorisykloheksaani (HCH), gamma-isomeeri).

(2) Komission asetuksessa (EU) N:o 270/2012 (2) vahvistettiin fluopyramin väliaikaiset jäämien enimmäismäärät useille tuotteille 31 päivään joulukuuta 2013 asti, kunnes jäämistä on toimitettu lisätietoa. Komission asetuksessa (EU) N:o 1004/2013 (3) jatkettiin kyseisten jäämien enimmäismäärien voimassaoloa 19 päivään lokakuuta 2015 asti, kunnes kyseiset tiedot on arvioitu. Euroopan elintarviketurvallisuusviranomaisen, jäljempänä ’elintarviketurvallisuusviranomainen’, perustellun lausunnon (4) pohjalta on aiheellista alentaa väliaikaiset jäämien enimmäismäärät asianomaisen määritysrajan (LOD) tasolle, kun on kyse seuraavista: Solanaceae-heimo, muut hedelmävihannekset, kardoni eli ruotiartisokka, sellerit, salaattifenkoli, muut varsivihannekset, puuvillansiemenet, muut öljysiemenet, viljahirssi, muut viljat, yrttiuutejuomat mistä tahansa muusta kasvin osasta, mausteena käytettävät siemenet, kumina ja muut sokerikasvit, joista minkään osalta ei ole toimitettu tietoja, sekä sokerimaissit, joiden osalta jäämäkokeet pääasiallisissa viljelmissä ja vuoroviljelykasvustoissa osoittavat jäämien määrän olevan alle määritysrajan.

(3) Elintarviketurvallisuusviranomainen toimitti komissiolle heksakloorisykloheksaania (HCH), alfa-isomeeri, heksakloorisykloheksaania (HCH), beta-isomeeri, heksakloorisykloheksaania (HCH), isomeerien summa, ei kuitenkaan gamma-isomeeri, ja lindaania (heksakloorisykloheksaani (HCH), gamma-isomeeri) koskevia seurantatietoja, jotka osoittavat, ettei jäämiä enää esiinny määrinä, jotka ylittäisivät asianomaisen jäämän enimmäismäärän tai määritysrajan, ja että alemmat määritysrajat voidaan saavuttaa hiljattain käyttöön tulleilla määritysmenetelmillä, jotka mahdollistavat myös heksakloorisykloheksaanin (HCH) eri isomeerien erottamisen toisistaan. Sen vuoksi on aiheellista muuttaa joitakin nykyisistä jäämien enimmäismääristä ja määritysrajoista heksakloorisykloheksaanin (HCH), alfa-isomeeri, heksakloorisykloheksaanin (HCH), beta-isomeeri, ja lindaanin (heksakloorisykloheksaani (HCH), gamma-isomeeri) osalta ja poistaa jäämien enimmäismäärät, jotka koskevat heksakloorisykloheksaania (HCH), isomeerien summa, ei kuitenkaan gamma-isomeeri.

(4) Komission asetuksessa (EU) N:o 2015/401 (5) vahvistettiin nikotiinin väliaikaiset jäämien enimmäismäärät ruusunmarjoille, yrteille ja syötäville kukille, luonnonvaraisille sienille, teelle, yrttiuutejuomille ja mausteille 19 päivään lokakuuta 2016 asti, kunnes nikotiinin luonnollista esiintymistä tai muodostumista kyseisissä tuotteissa koskevat uudet tiedot on toimitettu ja arvioitu. Nikotiinin esiintyvyyttä kyseisissä tuotteissa luonnostaan tai sen muodostumismekanismia ei ole yksiselitteisesti osoitettu tieteellisesti. Elintarviketurvallisuusviranomainen ja elintarvikealan toimijat ovat toimittaneet tuoreita seurantatietoja, jotka osoittavat, että kyseisen aineen jäämiä esiintyy edelleen mainituissa tuotteissa. Sen vuoksi on aiheellista jatkaa kyseisissä tuotteissa olevien nikotiinimäärien seurantaa ja pidentää asianomaisten jäämien enimmäismäärien voimassaoloa siihen asti, kun tämän asetuksen julkaisemisesta on kulunut viisi vuotta.

(5) Komission asetuksessa (EU) N:o 1096/2014 (6) vahvistettiin profenofossin väliaikaiset jäämien enimmäismäärät tuoreille yrteille ja yrttiuutejuomille siihen asti, kunnes asianomaisen aineen esiintymistä kyseisissä tuotteissa koskevat seurantatiedot on toimitettu. Elintarviketurvallisuusviranomainen ja elintarvikealan toimijat ovat toimittaneet tuoreita seurantatietoja, jotka osoittavat, että kyseisen aineen jäämiä esiintyy edelleen mainituissa tuotteissa. Sen vuoksi on aiheellista jatkaa kyseisissä tuotteissa olevien profenofossimäärien seurantaa ja pidentää asianomaisten jäämien enimmäismäärien voimassaoloa siihen asti, kun tämän asetuksen julkaisemisesta on kulunut viisi vuotta.

(6) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(7) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(8) Sen vuoksi asetusta (EY) N:o 396/2005 olisi muutettava.

(9) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(10) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(11) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla

Kaikissa tuotteissa ja niiden pinnalla käytettävien tehoaineiden fluopyrami; heksakloorisykloheksaani (HCH), alfa-isomeeri; heksakloorisykloheksaani (HCH), beta-isomeeri; heksakloorisykloheksaani (HCH), isomeerien summa, ei kuitenkaan gamma-isomeeri; lindaani (heksakloorisykloheksaani (HCH), gamma-isomeeri), nikotiini ja profenofossi osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu ennen 4 päivää tammikuuta 2018.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 4 päivästä tammikuuta 2018.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä kesäkuuta 2017. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Komission asetus (EU) N:o 270/2012, annettu 26 päivänä maaliskuuta 2012, Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse amidosulfuronin, atsoksistrobiinin, bentatsonin, biksafeenin, syprokonatsolin, fluopyramin, imatsapikin, malationin, propikonatsolin ja spinosadin jäämien enimmäismääristä tietyissä tuotteissa tai niiden pinnalla (EUVL L 89, 27.3.2012, s. 5).

(3) Komission asetus (EU) N:o 1004/2013, annettu 15 päivänä lokakuuta 2013, Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse 8-hydroksikinoliinin, syprokonatsolin, syprodiniilin, fluopyramin, nikotiinin, pendimetaliinin, pentiopyradin ja trifloksistrobiinin jäämien enimmäismääristä tietyissä tuotteissa tai niiden pinnalla (EUVL L 279, 19.10.2013, s. 10).

(4) Reasoned opinion on the modification of the existing maximum residue levels for fluopyram in various crops. EFSA Journal 2016;14(6):4520.

(5) Komission asetus (EU) 2015/401, annettu 25 päivänä helmikuuta 2015, Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse asetamipridin, kromafenotsidin, syatsofamidin, dikamban, difenokonatsolin, fenpyratsamiinin, fluatsinamin, formetanaatin, nikotiinin, penkonatsolin, pymetrotsiinin, pyraklostrobiinin, tau-fluvalinaatin ja tebukonatsolin jäämien enimmäismääristä tietyissä tuotteissa tai niiden pinnalla (EUVL L 71, 14.3.2015, s. 114).

(6) Komission asetus (EU) N:o 1096/2014, annettu 15 päivänä lokakuuta 2014, Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse karbaryylin, prokymidonin ja profenofossin jäämien enimmäismääristä tietyissä tuotteissa tai niiden pinnalla (EUVL L 300, 18.10.2014, s. 5).